በኢትዮጵያ የማህፀን ጫፍ ካንሰር ህክምናን በወረዳ ደረጃ ለመስጠት እየተሰራ ነው
በአዲስ አበባ እየተካሄደ ባለው 10ኛው የማህፀን ጫፍ ካንሰር፣የጡት ካንሰርና የፕሮስቴት ጉባዔ ላይ የፌዴራል ጤና ጥበቃ ሚኒስትር ዶክተር ከሰተብርሃን አድማሱ እንዳሉት በአገሪቱ በ130 ወረዳዎች በሚገኙ 130 የጤና ማዕከላት የማህፀን ጫፍ ካንሰር ህክምና እየተሠጠ ነው፡፡ በቀጣይ ዓመት  የ800 ወረዳ ነዋሪዎች ህክምናውን እንደሚያገኙም ነው ያስረዱት፡፡በካንሰር የተያዙ ሰዎች ቶሎ ወደ ህክምና እንደማይመጡ የተናገሩት ዶክተር ከሰተብርሃን 75 ከመቶ በላይ የሚሆኑት እጅግ በጣም ዘግይተው ወደ ህክምና እንደሚመጡ ተናግረዋል፡፡ በመሆኑም ለህብረተሰቡ በጉዳዩ ዙሪያ ሰፊ የግንዛቤ ማስጨበጥ ሥራ ማከናወን እንደሚገባ ገልፀዋል፡፡ሚኒስቴሩ ለ56 የካንሰር ዓይነቶች በየዓመቱ ከስድስት ሚሊዮን ዶላር በላይ በመደጎም መድኃኒቶችን ከውጭ እያስገባ መሆኑን ሚኒስትሩ ገልፀዋል፡፡ ከዚህም በተጨማሪ ከዓለም ዓቀፍ የመድኃኒት አምራች ተቋማት ጋር በመነጋገር መድኃኒቱን በሚዛናዊ ክፍያ የሚገኝበትን መንገድ እያመቻቸ መሆኑን ሚኒስትሩ አስታውሰዋል፡፡ከሚኒስቴሩ የተገኙት መረጃዎች እንደሚጠቁሙት በአገሪቱ ሁለት ከፍተኛ የካንሰር ህክምና መስጫ(ጥቁር አንበሳና ቅዱስ ጳውሎስ)  ተቋማት የሚገኙ ሲሆን በቀጣይ በአምስት ዩኒቨርሲቲዎች ውስጥ ህክምናውን ለመስጠት በዝግጅት ላይ ነው፡፡በኢትዮጵያ በየዓመቱ 60ሺ ዜጎች በካንሰር የሚያዙ ሲሆን በአገሪቱ በየዓመቱ ለሚመዘገበው አጠቃላይ ሞት ካንሰር ስድስት በመቶ ድርሻ አለው፡፡ በአፍሪካ በየዓመቱ 14 ነጥብ 2 ሚሊዮን ዜጎች በካንሰር እንደሚያዙ ከዓለም ጤና ድርጅት የተገኘው መረጃ ያመለክታል፡፡ በየዓመቱ 8 ነጥብ 2 ሚሊዮን አፍሪካውያን በካንሰር ይሞታሉ፡፡ይህ አኃዝ በካንሰር የሚሞተው ሰው በኤችአይቪ/ኤድስ፣ ወባና ሳንባ የሚሞቱ ሰዎች ተደምረው ከሚሠጡት ቁጥር ብልጫ እንዳለው ያሳያል፡፡